Document ID: 32014R0715

REGOLAMENT TAL-KUMMISSJONI (UE) Nru 715/2014
tas-26 ta' Ġunju 2014
li jemenda l-Anness III għar-Regolament (KE) Nru 1166/2008 tal-Parlament Ewropew u tal-Kunsill dwar stħarriġ ta' strutturi tal-impriżi agrikoli u l-istħarriġ dwar metodi ta' produzzjoni agrikola, fir-rigward tal-lista ta' karatteristiċi li jridu jinġabru fl-istħarriġ dwar l-istruttura tal-impriżi agrikoli 2016
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1166/2008 tal-Parlament Ewropew u tal-Kunsill tad-19 ta' Novembru 2008 dwar stħarriġ ta' strutturi tal-impriżi agrikoli u stħarriġ dwar metodi ta' produzzjoni agrikola (1), u b'mod partikolari l-Artikolu 7(2) tiegħu,
Billi:
(1)
Ir-Regolament (KE) Nru 1166/2008 jipprevedi programm ta' stħarriġ dwar l-istruttura tal-impriżi agrikoli sal-2016.
(2)
Hemm bżonn li tinġabar dejta għall-monitoraġġ tal-implimentazzjoni ta' miżuri assoċjati mar-reviżjoni tal-Politika Agrikola Komuni wara l-2013. Barra minn hekk, hemm bżonn li tinġabar dejta għall-monitoraġġ tal-miżuri ta' implimentazzjoni li huma assoċjati mal-iżvilupp rurali (2).
(3)
Hemm nuqqas ta' informazzjoni statistika fuq l-użu tan-nutrijenti, l-irrigazzjoni u l-metodi differenti ta' produzzjoni agrikola marbuta ma' dejta strutturali fil-livell ta' impriżi individwali. Għalhekk, hemm bżonn li tittejjeb l-informazzjoni miġbura dwar l-użu tan-nutrijenti u tal-ilma u dwar il-metodi ta' produzzjoni agrikola fl-impriżi agrikoli; biex tingħata aktar statistika għall-iżvilupp tal-politika agroambjentali; kif ukoll li titjieb il-kwalità tal-indikaturi agroambjentali.
(4)
L-emenda tal-lista ta' karatteristiċi hija bbażata fuq il-prinċipju li l-piż globali jibqa' ekwilibrat, minħabba li dawk il-varjabbli li ma baqgħux validi kawża ta' bidliet fil-leġiżlazzjoni relatata, inkella dawk li tħallew barra fl-2016 fuq bażi ta' darba, twaqqgħu filwaqt li ġew introdotti oħrajn, u dan sar l-aktar minħabba l-bżonnijiet dejjem jikbru u jinbidlu tal-informazzjoni statistika agrikola marbuta mal-varjazzjoni ġdida tal-politika agrikola komuni għall-2020, b'mod partikolari fir-rigward tat-titjib fil-prestazzjoni ambjentali tagħha u tal-informazzjoni relatata agroambjentali meħtieġa, u dan filwaqt li jitqies ukoll li l-livell ta' kontribuzzjoni finanzjarja tal-UE għall-istħarriġ mhuwiex jinbidel.
(5)
Ir-Regolament (KE) Nru 1166/2008 għalhekk għandu jiġi emendat skont dan.
(6)
Il-miżuri previsti f'dan ir-Regolament huma skont l-opinjoni tal- Kumitat Permanenti dwar l-Istatistika Agrikola.
ADOTTAT DAN IR-REGOLAMENT:
Artikolu 1
L-Anness III tar-Regolament (KE) Nru 1166/2008 għandu jiġi ssostitwit bl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-26 ta' Ġunju 2014.

Labels: 12
19
6